Eugene de Kock glo steeds in aanhoudingEugene de Kock Foto: OFM Volgens die berig gaan De Kock se regsverteenwoordiger ŉ habeus corpus-aansoek bring om te bepaal of sy voortgesette aanhouding wettig is. Indien só ’n aansoek slaag, sal ŉ hofbevel uitgereik word waarvolgens die owerheid De Kock hof toe moet bring. Die departement van justisie en korrektiewe dienste, die Staatsveiligheidsagentskap (SAA) en die polisie wou nie kommentaar lewer nie. Julian Knight, De Kock se regsverteenwoordiger, het gesê hy weet nie waar De Kock is nie, maar het aanwysings van hom ontvang waarin hy hulp versoek en gemeld het dat hy teen sy sin aangehou word. Volgens Knight is daar dokumente wat daarop dui dat De Kock in die polisie se sorg is. Volgens The Star word De Kock in ŉ huis aangehou weens ŉ ongeïdentifiseerde bedreiging teen hom. Michael Masutha, minister van justisie en korrektiewe dienste, het in Januarie aangekondig dat De Kock op parool vrygelaat gaan word. De Kock is al langer as twee dekades agter tralies nadat hy in 1994 in hegtenis geneem is en twee jaar later in die hooggeregshof in Pretoria gevonnis is. Hy dien twee keer lewenslange tronkstraf uit nadat hy skuldig bevind is aan ses moorde, asook 212 jaar tronkstraf vir ander misdade. Klik hier vir alle vorige berigte oor Eugene de Kock op Maroela Media.